ไทยพาณิชย์ขึ้นดอกเบี้ยเงินกู้-ฝาก
ธนาคารไทยพาณิชย์ ขึ้น ดอกเบี้ยฝากประจำ 0.05-0.25%, เงินกู้ 0.125-0.150% มีผลวันนี้
8 มิ.ย. 2554

ธนาคารไทยพาณิชย์ ขึ้น ดอกเบี้ยฝากประจำ 0.05-0.25%, เงินกู้ 0.125-0.150% มีผลวันนี้
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า เพื่อให้สอดคล้องกับทิศทางดอกเบี้ยที่ปรับตัวสูงขึ้น ธนาคารได้พิจารณาปรับอัตราดอกเบี้ยทั้งเงินฝากและเงินให้สินเชื่อ โดยเงินฝากประจำและตั๋วแลกเงินปรับขึ้นประมาณ 0.05%-0.25% ต่อปี ตามวงเงินและระยะเวลาการฝาก สำหรับอัตราดอกเบี้ยเงินให้สินเชื่อได้มีการปรับขึ้นเช่นกันตามประเภทของอัตราดอกเบี้ยเงินให้สินเชื่อโดยปรับขึ้นประมาณ 0.125%-0.150% ต่อปี ทั้งนี้ มีผลตั้งแต่วันที่ 8 มิถุนายน 2554 นี้ 
จากการปรับอัตราดอกเบี้ยดังกล่าว ส่งผลให้อัตราดอกเบี้ยเงินฝากประจำ 3 เดือน เป็น 1.60%-1.85% ต่อปี เงินฝากประจำ 6 เดือนเป็น 1.95%-2.15% ต่อปี เงินฝากประจำ 12 เดือน เป็น 2.20%-2.40% ต่อปี เงินฝากประจำระยะยาว 24 เดือนปรับเป็น 2.80%-3.00% ต่อปี และ 36 เดือน ปรับเป็น 3.20%-3.30% ต่อปี สำหรับอัตราดอกเบี้ยเงินกู้ MLR ปรับเป็น 6.875% ต่อปี อัตราดอกเบี้ย MOR เป็น 7.150% ต่อปี และอัตราดอกเบี้ย MRR เป็น 7.650% ต่อปีตามลำดับ